Pip Pyle

Phillip «Pip» Pyle (født 4. april 1950 i Sawbridgeworth i Hertfordshire, død 28. august 2006 i Paris, Frankrike) er en tidligere trommeslager kjent for sin deltakelse i progrockgrupper som Hatfield and the North, National Health og Gong med flere.

Biografi 
Pyles musikalske karriere startet i 1966 da han og barndomsvennen Phil Miller samt Phils bror Steve Miller grunnla bandet Bruno's Blues Band, som kort tid etterpå ble til Delivery. Han forlot bandet i 1970 etter en krangel med sangeren Carol Grimes og spilte deretter sporadisk i bluesbandene Chicken Shack og Khan. I 1971 fikk Pyle et tilbud av Robert Wyatt (fra Soft Machine) om å spille for han på et spor på Daevid Allens soloutgivelse Banana Moon. Etter denne innspillingen ble Pyle med Allen videre til Gong hvor han var medlem av bandet i rundt åtte måneder og deltok på studioutgivelsene Camembert Electrique og Continental Circus (begge utgitt i 1971). Pyle ble erstattet av Laurie Allan, men ble igjen medlem av bandet i en periode på 1990-tallet.

I 1972 arbeidet Pyle med sangeren Paul Jones (fra Manfred Mann) før han grunnla Hatfield and the North sammen med brødrene Miller. Steve Miller ble erstattet kort tid etter, og den endelige besteningen endte opp med Pyle, Phil Miller, Richard Sinclair (fra Caravan) og Dave Stewart. Debututgivelsen Hatfield and the North kom ut i 1974, mens oppfølgeren The Rotters' Club kom ut året etter. Begge disse hadde også låter som Pyle skrev tekst til, i tillegg til trommespill. Etter denne perioden dro Pip Pyle videre til National Health samt andre bandprosjekter som Soft Heap (med Hugh Hopper, Elton Dean og Alan Gowen). Han deltok for øvrig også på Neil's Heavy Concept Album (fra 1984), som var en spin-off fra fjernsynsserien The Young Ones hvor også Dave Stewart var involvert.

I 1984 møtte Pyle Sophia Domancich som han fikk et langvarig forhold til. Han startet i denne perioden også sitt eget band kalt Pip Pyle's Equip'Out, som også inkluderte Domancich og som gav ut utgivelsene Equip'Out, Up! and Instants. Pyle gav ut sin første soloutgivelse i 1998 kalt Seven Year Itch, og som inkluderte en rekke fremstående musikere som Phil Miller, David Sinclair, Dave Stewart, Elton Dean, Hugh Hopper, Jakko Jakszyk, Barbara Gaskin, John Greaves, François Ovide, Fred T. Baker, Paul Rogers, Lydia Domancich og Didier Malherbe. Pyle spilte også trommer i In Cahoots mellom 1982 til 2001, og var med på utgivelsene Cutting Both Ways, Split Seconds, Live 86-89, Live in Japan, Recent Discoveries, Parallel and Out of the Blue.

I 2005 gikk han sammen med Phil Miller og Richard Sinclair for en rekke turnekonserter med Hatfield and the North, som brakte dem rundt i Europa, Japan og USA. Han spilte sin siste konsert i Nederland to dager før sin død i Paris.

Bandoversikt 
 1966–1971: Delivery
 1971–1971: Gong
 1972–1975: Hatfield and the North
 1975–1976: The Weightwatchers (med Elton Dean og Keith Tippett)
 1977–1983: National Health
 1977–1988: Soft Heap
 1982–2002: In Cahoots
 1984–1995: Pip Pyle's Equip'Out
 1992–1996: Gong
 1991–1996: Short Wave
 1998–2006: Absolute Zero
 2002–2006: Pip Pyle's Bash!
 2005–2006: Hatfield and the North

Referanser

Eksterne lenker   
 
 PipPyle.com – Offisielle nettsider
 Calyxclub.fr – Pyles biografi
 News.Independent.co.uk  – Nekrolog i The Independent
 Guardian.co.uk – Nekrolog i The Guardian

Engelske trommeslagere
Personer fra distriktet East Hertfordshire